– Jeg får alltid en perfekt start på dagen, sier Erling Braut Haaland.

Erling Braut Haaland puster oppgitt idet fotografene sirkler rundt ham på vei ut fra tirsdagens pressetreff på Storo.

– Siste intervju nå, forsikrer mediesjef Svein Graff.

– Lite å gjøre på i dag? Når dere går etter meg? spør 19-åringen, som tross alt er blitt godt vant med tett markering gjennom høsten.

Glad for å bli pushet

Ikke at det har vært spesielt effektivt sett med forsvarsspillernes øyne: Braut Haaland har puttet 26 mål på 18 kamper i alle turneringer for Red Bull Salzburg. Og mest imponerende: Sju på fire kamper i Champions League.

Det gjør ham til turneringens toppscorer, ett foran Robert Lewandowski, to foran Heung-min Son og Raheem Sterling, fire foran Mohamed Salah og Kylian Mbappé og seks foran Cristiano Ronaldo og Lionel Messi.

Likevel insisterer Braut Haaland på at han ikke er i nærheten av å miste bakkekontakten.

– Jeg vet ikke hvordan det er å miste fotfestet. Jeg vet ikke.

– Hvorfor ikke?

– Jeg er bare meg selv. Jeg kommer fra Bryne og lever drømmen. Sånn er det.

– Men må du iblant sjekke toppscorerlista bare for å forsikre deg om at den faktisk stemmer?

– Ja, jeg må bare fortsette, ellers tar de meg igjen. Det er godt at de også scorer, sånn at de pusher meg, svarer Braut Haaland og gliser.

Alarmtone på mobilen

Det er ikke akkurat noen hemmelighet at 19-åringen er over gjennomsnittet glad i Champions League-hymnen. I høst la han ut en video av seg selv på Instagram der han sitter bak rattet og nyter den berømte melodien som Tony Britten laget i 1992.

– Det ser ut som du sliter med å holde følelsene tilbake når du hører den hymnen før en kamp?

– Du skulle gjerne prøvd. Nå tror jeg ikke du kommer til å spille Champions League, men om du hadde gjort det, tror jeg du også hadde smilt ganske bredt, sier han.

Det kommer kanskje ikke som noen stor overraskelse at Braut Haaland også hører på Champions League-hymnen i andre sammenhenger.

– Det er alarmtonen min. Jeg våkner opp til den hver dag.

– Du blir ikke lei?

– Nei, det er den siste sangen jeg blir lei av.

– Så det første du gjør hver dag er å høre på den, og det er kanskje det siste du gjør før du sovner også?

– Jeg våkner i hvert fall til den. Så dermed får jeg alltid en perfekt start på dagen, gliser Braut Haaland.

Noe annet som virker perfekt, er matchen Braut Haaland og Red Bull Salzburg. 19-åringen scorer i snitt hvert 49. minutt så langt denne sesongen, og han framstår som klubbens klare nummer én og største stjerne. Antatt markedsverdi har steget til over en halv milliard kroner.

– Hvordan trives du i byen?

– Jeg er mye alene der nede. Det er ikke så mye annet å gjøre enn å trene. Det er fint sånn, sier han.

Glemmer ikke TV 2-fravær

Da TV 2 var i Salzburg dagen etter hattricket mot Genk i Champions League, fikk vi se Braut Haaland kjøre to treningsøkter den påfølgende dagen. Den første med laget, den andre på egenhånd godt utpå ettermiddagen.

Haaland har selvsagt ikke glemt den magiske Champions League-debuten. Men han har heller ikke glemt at TV 2 først dukket opp dagen etter.

– Du var ikke på kampen, altså.

– Det trenger vi vel ikke rippe opp i nå?

– Jo, det får dere ta med også! Han her var ikke på kampen, sier Braut Haaland og ser seg rundt i rommet etter noen å fortelle til.

Og nå kvikner 19-åringen virkelig til:

– Du kom ned dagen etter! Well done! Well done, sier han og bryter ut et litt stivt glis.

– Så det var derfor du ikke ville stille til intervju den dagen?

– Jeg hadde aldri snakket med deg! Uansett hvor mye du hadde gitt meg, sier Braut Haaland og flirer.

Ikke hastverk

Han er på radaren til de fleste storklubber i Europa etter prestasjonene i høst. Kanskje kommer noen til å prøve seg allerede i januar.

19-åringen er ikke veldig interessert i å dele tankene rundt det å fortsette i et lag der han er den klare eneren, kontra det å ta et steg opp hvor han kanskje vil være en i mengden.

– Jeg har kontrakt til 2023 og den forholder jeg meg til.

– Du har ikke hastverk?

– Nei, sier Braut Haaland og rister på hodet